Batabano įlanka

Batabano įlanka () – Karibų jūros įlanka, įsiterpusi ties pietvakariniais Kubos salos krantais. Skiria Kubos salą šiaurėje ir Chuventudo bei Kanareoso salas pietuose. Rytuose į įlanką išsikiša Sapatos pusiasalis. Batabano įlankos ilgis (iš vakarų į rytus) 130 km, plotis iki 80 km. Būdingas gylis 6–7 m, didžiausias – 61 m. Šiaurės rytinė, giliausiai į salą įsiterpianti įlankos dalis vadinama Broa užutėkiu. Pakrantės apaugusios mangrovių sąžalynais, pačioje įlankoje nemažai koralinių rifų. Svarbiausia įtekanti upė – Majabekė.

Kategorija:Kubos geografija
Kategorija:Atlanto vandenyno įlankos
Kategorija:Šiaurės Amerikos įlankos